CC 20220801
2021 јылда бала тапкан баштапкы энелерди уткуган - altaicholmon\nАлтай Республиканыҥ бала табар туразында чаган айдыҥ баштапкы кӱнинде тӧрт бала чыккан. Тӱнниҥ эки саат јирме минудында тӧрт килограмм бескелӱ уулчак чыккан, бир частаҥ ак-јарыкка кызычак туулган. Оныҥ кийнинеҥ тӱш туркунына база эки уулчак чыккан. Динара Култуева Алтай Республиканыҥ башчызы Олег Хорохординниҥ адынаҥ энелерди уткуп, олорго ло балдарга су-кадык, ырыс кӱӱнзеди.\n«Биледе бала чыкканы — ол сӱреен јаан учурлу керек, неле де баалап болбос ырыс. Јаҥыјылдык тӱнде чыккан балдар кайкалла тӱҥейлеш. Јаҥы чыккан болчомдор су-кадык чыдагылазын, ырысту јӱрӱмдӱ болзын» — деп, Динара Култуева айткан. Бистиҥ тергееде бӱгӱнги кӱнде балдарга ла энеликке учурлалган кӧп јакшы керектер ӧткӱрилип јат деп, ол кошкон. Балдардыҥ јакшынак садтары, бастыра јанынаҥ јеткилделген школдор тудулып јат, јиит билелерге ле кӧп балдарлу билелерге государстволык јаан болуш јетирилет. «2021 јылда Алтай Республикада јаҥы чыккан балдардыҥ тоозы кӧптӧзин ле олордыҥ јӱрӱми ырысту болзын» — деп, ол темдектеген.\nТергеениҥ балдарыныҥ 80 проценти республикан Перинатальный тӧс јерде чыгып турганын темдектеер керек. 2020 јылда мында текши тооло 2389 бала туулган. Јаҥы јылдыҥ беш кӱниниҥ туркунына ак-јарыкка 26 бала чыккан.\nБистиҥ республика ороон ичинде кӧп балдар чыгып турган тергеелердиҥ тоозында канча јылдарга улай темдектелип келген. Бу јакшынак јаҥжыгу мынаҥ да ары улалып барзын деп кӱӱнзейли.